Namakwaland is soos ’n geslypte diamant. Dit het baie fasette wat ’n mens eers regtig raaksien as jy van nader daarna kyk. En wie beter om dit teen die lig te hou as iemand wat self 80 jaar lank deur hierdie besondere landstreek geslyp is?
Sien Namakwaland deur die oë van iemand wat die beste blomjaar in menseheugenis, 1925, soos gister onthou, en deel in die geheime bekoring van ’n streek wat jou nooit laat los as hy jou eers beetgepak het nie.
Theunis Uys was ’n gebore Namakwalander wat 80 jaar in die streek gewoon en gewerk het. Hy het die grootste deel van sy lewe vir die vervoermaatskappy Jowells Transport op Springbok gewerk en tot maatskappydirekteur gevorder. Hy het al vier verhalebundels oor Namakwaland die lig laat sien.